STI คว้างานคุมก่อสร้างศูนย์ราชการ “มหาดไทย” มูลค่า 142 ลบ.
STI คว้างานจ้างควบคุมก่อสร้างศูนย์ราชการกระทรวงมหาดไทย มูลค่า 142 ลบ.
2 มี.ค. 2564

รายงานข่าวจากกระทรวงมหาดไทย แจ้งว่า นายสมคิด จัทนทมฤก รองปลัดกระทรวงมหาดไทย ปฏิบัติราชการแทนปลัดกระทรวงมหาดไทย ได้ลงนามในประกาศให้ บริษัท สโตนเฮ้นจ์ อินเตอร์ จำกัด (มหาชน) หรือ STI ชนะประกวดราคางานจ้างควบคุมงานโครงการก่อสร้างศูนย์ราชการกระทรวงมหาดไทยแห่งใหม่ โดยเสนอราคา 142 ล้านบาท จากราคากลางที่กำหนดไว้ 142,196,316 บาท
ทั้งนี้ STI ประกาศผลประกอบการปี 2563 มีกำไรสุทธิ 149.2 ล้านบาท เพิ่มขึ้น 63.7 ล้านบาท หรือคิดเป็น 74.5% จากปีก่อนอยู่ที่ 85.5 ล้านบาท โดยที่ผ่านมาบริษัทฯมีงานที่ปรึกษาบริหารและควบคุมงานก่อสร้าง เช่น งานที่ปรึกษาบริหารและควบคุมงานก่อสร้าง สวนป่า “เบญจกิติ” ระยะที่ 2-3, โครงการปรับปรุงศูนย์ประชุมแห่งชาติสิริกิติ์, โครงการพัฒนาพื้นที่ส่วนขยายศูนย์ราชการ โซน C เป็นต้น
อนึ่ง ก่อนหน้านี้ สำนักงานปลัดกระทรวงมหาดไทย ประกาศให้ บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE เป็นผู้ได้รับการคัดเลือกเป็นผู้ชนะเสนอราคาโครงการก่อสร้างศูนย์ราชการกระทรวงมหาดไทยแห่งใหม่ เนื่องจากเสนอราคาต่ำสุดที่ 5,574.50 ล้านบาท จากราคากลาง 6,002.39 ล้านบาท